Je Guilhaumes sires de Grancey fais a sauoir a touz cels qui uerront et orront ces presentes lettres que je tieng a ma uie tant soulement des religious barons de l’abbé et du conuent de Sainct Estiene de Dyion la moitie dou grant disme de Grancey et de tout le finage et tout lou menu disme Et apres mon deces li deuant disme doiuent uenir et repairier a la deuant dicte Eglise de Saint Estiene sans contredit de mes hoirs. Et se ie ai aucune raison ou aucun droit es deuant diz dismes por raison de fie ou por autre raison quels quele soit, je la doing et quit et octroi a la deuant dicte eglise de Saint Estiene sauue ma garde. Et promet toutes ces choses deuant dites a garder et a tenir por moi et por mes hoirs parmaignablement et sans contredit. En tesmoignage de la quel chose ie ai mis mon scel en ces presentes lettres et ce fut fait en lan de lincarnacion nostre seignoz M et CC et sexante et octe ou mois de octobre.